### Preverjanje in ocenjevanje znanja, spretnosti in veščin ureja Pravilnik o ocenjevanju znanja v srednjih šolah. Za dijake v športnih oddelkih velja tudi interni Dogovor o preverjanju in ocenjevanju znanja dijakov v športnih oddelkih, potrjen na seji oddelčnega učiteljskega zbora 20.10.2004.

### **Dogovor o preverjanju in ocenjevanju znanja dijakov v športnih oddelkih**

### Končna ocena pri posameznem predmetu predstavlja dijakovo znanje, ocenjeno na osnovi pridobljenih ustnih in pisnih odgovorov, likovnih in drugih izdelkov (spisi, eseji, referati, seminarske naloge), projektnega dela ter nastopov.

### Za pridobitev ocene morajo biti pri vsakem predmetu izdelani kriteriji za ocenjevanje, s katerimi morajo biti seznanjeni dijaki, profesorji, starši, svetovalna služba in vodstvo šole. S tem je zagotovljena javnost ocenjevanja.

### Dijaki morajo biti seznanjeni s katalogi znanja, ki so osnova zahtevanih znanj v vseh gimnazijskih oddelkih.

### O načinih ocenjevanja ter o datumih oziroma rokih ocenjevanja znanja *pisnih* *izdelkov* se učitelj dogovori z dijaki na začetku ocenjevalnih obdobij. Načrtovanih rokov učitelji ne spreminjajo, razen izjemoma, v dogovoru s pedagoškim koordinatorjem. Za datume oziroma roke ocenjevanja *drugih* *izdelkov* se učitelj vnaprej dogovori z dijaki. Za pridobitev ocene *ustnih odgovorov* se učitelj individualno dogovori z dijaki, upoštevajoč urnike treningov in tekmovanj. Datumi kontrolnih in šolskih nalog morajo biti vpisani v predpisano dokumentacijo (Dnevnik, stran 3), za ostalo se vodi evidenca pri učitelju in dijaku. Učitelj dijake seznani z obsegom učne snovi, ki jo ocenjuje v posameznem ocenjevalnem obdobju.

### Dijaki, ki zaradi povečanih športnih aktivnosti pri posameznih športnih panogah izostanejo večji del pouka, lahko pridobijo oceno v tekočem ali naslednjem ocenjevalnem obdobju, in sicer v dogovoru s profesorjem in pedagoškim koordinatorjem. Obdobja in zahtevnost povečanih športnih aktivnosti vnaprej opredeli in oceni športni koordinator. Z dijaki se sklene individualna pogodba, ki jo podpišejo ravnatelj, dijaki in starši. V njej se opredeli načrt obveznosti dijaka, pridobivanja ocen pri več predmetih in/ali podaljšanje šolskega leta.

### S preverjanjem znanja pri pouku se ugotavlja razumevanje posredovane učne vsebine. Učitelj beleži pripravljenost dijaka. Tiste dijake, ki niso dovolj uspešni, se jih spodbuja pri delu, da se aktivneje vključijo v učne ure. Učitelj ponudi ali pomaga organizirati pomoč. Pri pouku oz. pri individualnem pouku se določi oblike dodatnega dela, s katerimi se stanje popravi. O teh aktivnostih so obveščeni starši in pedagoški koordinator. Učitelj naroči dijaka k individualnemu pouku, h kateremu pristopi pripravljen, s konkretnimi vprašanji in nalogami.

### Dijaki morajo imeti možnost izboljšati pozitivno oceno in možnost, da negativno oceno popravijo takoj ali na individualnih govorilnih urah. O načinu popravljanja ocen se dogovorijo s profesorji. Dijak popravlja oceno v dogovorjenem roku; ta rok naj ne bo daljši od obdobja do novega roka za ocenjevanje znanja. Možnost izboljšanja pozitivne ocene naj bo zagotovljena vsaj enkrat v ocenjevalnem obdobju ali ob koncu polletnega obdobja.

### Na govorilnih ali individualnih urah je po dogovoru mogoče pridobiti oceno pisnega izdelka ali ustnih odgovorov (v prisotnosti vsaj še enega dijaka).

### Na dan napovedanega ocenjevanja znanja dijak ni opravičen izostati zaradi športnih aktivnosti, razen ob vnaprejšnjem dogovoru z učiteljem in športnim koordinatorjem. V kolikor dijak neopravičeno izostane na dan napovedanega ocenjevanja znanja, ga učitelj lahko oceni nenapovedano.

Pedagoška koordinatorica: mag. Vesna Pahor Ljubljana, 1.9.2011